รีดภาษีกำไรหุ้นส่อแท้ง
&#8216;นายกฯตลาดหลักทรัพย์&#8217;แนะให้คิดรอบคอบ เก็บเมื่อไรไล่นักลงทุนหายไปจากตลาด
18 ส.ค. 2554

‘นายกฯตลาดหลักทรัพย์’แนะให้คิดรอบคอบ เก็บเมื่อไรไล่นักลงทุนหายไปจากตลาด
ข้อเสนอเก็บภาษีกำไรจากหุ้นส่อแววแท้ง นายกฯตลาดหลักทรัพย์มองตรงกันให้คิดถี่ถ้วนรอบคอบ คำนึงถึงความสามารถในการแข่งขัน ปฏิบัติยังยาก
นายอภิสิทธิ์ เวชชาชีวะ นายกรัฐมนตรีและหัวหน้าพรรคประชาธิปัตย์ (ปชป.) นำสมาชิกพรรคเดินทางมาหาเสียงที่ตลาดหลักทรัพย์แห่งประเทศไทย (ตลท.) และได้แวะเยี่ยมชมห้องสมุดมารวย โถงนิทรรศการบริเวณชั้น 1 ตลท. ที่ได้ปรับปรุงใหม่หลังเกิดเพลิงไหม้จากเหตุการณ์ทางการเมือง 
หัวหน้าพรรค ปชป. ได้ยืนบนเก้าอี้ในโรงอาหารหาเสียงว่า พรรค ปชป.ยังคงเดินหน้าทำตามนโยบายที่ต้องการให้ตลาดทุนเป็นองค์กรหนึ่งที่ช่วยขับเคลื่อนเศรษฐกิจ และเพิ่มขีดความสามารถในการแข่งขันกับต่างประเทศได้ 
อย่างไรก็ตาม ทั้งหมดนี้จะเกิดขึ้นได้ต้องทำให้เกิดความเชื่อมั่นในธรรมาภิบาล และต้องปรับปรุงเครื่องมือทั้งด้านเทคโนโลยีและกติกาให้มีความทันสมัยตลอดเวลา ต้องเชื่อมโยงตลาดหุ้นกับตลาดภูมิภาคให้ได้ 
“สิ่งสำคัญต้องให้ความรู้กับประชาชนเพราะตลาดทุนสามารถเป็นแหล่งออมเงินและแหล่งระดมทุนที่มีประสิทธิภาพ ซึ่งต้องยอมรับว่าฐานผู้ลงทุนยังน้อยอยู่” 
สำหรับการเสนอของเลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ให้รัฐบาลใหม่ปรับปรุงการจัดเก็บภาษีกำไรจากเงินลงทุนในหลักทรัพย์ และภาษีเงินปันผลที่ปัจจุบันเก็บเพียง 10% ให้เป็นอัตราก้าวหน้านั้น 
นายอภิสิทธิ์ กล่าวว่า เรื่องนี้ต้องพิจารณาว่าตลาดทุนจะสามารถแข่งขันกับประเทศอื่นได้หรือไม่ ต้องพิจารณาให้ถี่ถ้วนถึงที่มาของรายได้ และอัตราการจัดเก็บภาษีให้มีความสมดุลด้วย ซึ่ง ปชป.ก็ให้ความสำคัญกับเรื่องการจัดเก็บภาษีที่เท่าเทียมกัน
นายวิรไท สันติประภพ รองผู้จัดการ ตลท. เปิดเผยว่า การจัดเก็บภาษีในตลาดทุนนั้น มี 3 ประเด็นที่จะต้องพิจารณา1.ความเป็นธรรมในการจัดเก็บภาษี ลดความเหลื่อมล้ำของสังคม เพราะประเทศไทยยังไม่มีการจัดเก็บภาษีทรัพย์สิน ซึ่งไม่ใช่แค่หุ้นแต่รวมถึงภาษีที่ดินและมรดกด้วย 
2.พิจารณาเรื่องความสามารถในการแข่งขันเมื่อเทียบกับประเทศอื่นๆ พบว่าในภูมิภาคนี้ไม่มีการจัดเก็บภาษีกำไรจากหุ้น เช่น สิงคโปร์ มาเลเซีย หากไทยมีการจัดเก็บอาจลดความน่าสนใจในการลงทุน ท่ามกลางเงินทุนเคลื่อนย้ายโดยเสรี หากมองในมุมนี้จึงไม่ใช่เวลาเหมาะสมในการเก็บภาษีกำไรหุ้น 
3.ความยุ่งยากในทางปฏิบัติสำหรับการจัดเก็บภาษีกำไรจากหุ้น เช่น ใครจะเป็นผู้ตรวจสอบคำนวณกำไรจากการลงทุนของผู้ลงทุน เป็นต้น และเมื่อสร้างความยุ่งยากอาจทำให้ผู้ลงทุนหยุดการลงทุน 
“ถ้าจะแก้ความเหลื่อมล้ำเรื่องภาษีต้องพิจารณาในองค์รวม จะไปเปรียบกับประเทศอื่นๆ ได้ลำบาก เพราะแต่ละประเทศมีความแตกต่างกัน หลายประเทศไม่ได้ใช้ภาษีเพื่อสร้างความเป็นธรรม แต่ทำผ่านสวัสดิการสังคมที่ดี ทำให้ภาษีเป็นเรื่องรองลงมา เรื่องนี้ทางคณะกรรมการปฏิรูปด้านต่างๆ พิจารณาอยู่” นายวิรไท กล่าว
นางภัทธีรา ดิลกรุ่งธีระภพ นายกสมาคมบริษัทหลักทรัพย์ เปิดเผยว่า ข้อเสนอที่ให้เก็บภาษีกำไรจากหุ้นหากไม่มีเกณฑ์ที่เหมาะสมอาจกระทบต่อความน่าสนใจลงทุนและจำนวนผู้ลงทุนลดลง นอกจากนี้ตลาดหุ้นในเอเชียส่วนใหญ่จะไม่เก็บภาษีกำไรหุ้นจากนักลงทุนบุคคลธรรมดา
ด้านบริษัทหลักทรัพย์เอเซีย พลัส ระบุว่า ตลาดหุ้นทั่วโลกมีการเก็บภาษีกำไรจากหุ้นเพียง 29 ประเทศ และส่วนใหญ่อยู่ในประเทศพัฒนาแล้ว คือ สหภาพยุโรป 19 ประเทศ ส่วนในเอเชีย มี 5 ประเทศ คือ จีน อินเดีย ญี่ปุ่น ฟิลิปปินส์ และเกาหลีใต้